Inaugurada una exposició sobre l'atemptat de l'11M de 2004
05 d’octubre 2023

Hui s'ha inaugurat l'exposició _Trazos y puntadas para el recuerdo_ de l'Asociación 11M Afectados del Terrorismo, que es podrà visitar en el Centre Cultural Mario Monreal fins al 28 d'octubre, exceptuant diumenges i festius. Esta exposició forma part de la programació de tardor de la regidoria de Cultura, i l'horari d'obertura és de dilluns a dissabte des de les 9 a les 21 hores. Han assistit a la inauguració l'alcalde de Sagunt, Darío Monero; la regidora de Cultura, Ana María Quesada; el secretari autonòmic de Justícia, Eduardo Luis Ruiz; la directora d'Atenció a les Víctimes del Terrorisme de la Generalitat Valenciana, María Belén Pulgar; i el president de l’Asociación 11-M Afectados del Terrorismo, Eulogio Paz.

La comissària d'esta exposició és Montserrat Soler Iniesta, germana d'una víctima de l'atemptat a Atocha i sòcia de l'Asociación 11M Afectados del Terrorismo. _Trazos y puntadas para el recuerdo_ està dividida en cinc seccions en les quals es narra el que va  succeir des d'aquell fatídic dia de 2004 fins al present: 1. El moment inicial, 2. Emocions, 3. Suport i superació, 4. 11M ara i 5. Música.

L'exposició consistix en una selecció de la col·lecció d'art que posseïx l'Asociación 11M Afectados del Terrorismo: els traços, que són gravats, litografies, poemes, altres escrits i quadres donats pels Pintors de Santa Eugenia, l'Asociación de Pintorrs Realistas de Madrid, així com per altres artistes; les puntades, que són tapissos elaborats a partir de teles amb diferents dissenys artístics; les escultures i els premis que se li han concedit a l'associació; i, finalment, les cançons que tracten sobre l'11M i han estat donades pels músics a esta entitat.

Tal com expliquen des de l'Asociación 11M Afectados del Terrorismo, esta exposició és un instrument pedagògic de primera magnitud per a les generacions actuals i futures, que tenen per davant un llarg camí de treball per a la pau, en el qual la pau és el camí.

*   [](http://www.facebook.com/sharer.php?u=https://aytosagunto.es/va/actualitat/inaugurada-una-exposicio-sobre-l-atemptat-de-l-11m-de-2004/ "Facebook")
*   [](http://twitter.com/share?url=https://aytosagunto.es/va/actualitat/inaugurada-una-exposicio-sobre-l-atemptat-de-l-11m-de-2004/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/inaugurada-una-exposicio-sobre-l-atemptat-de-l-11m-de-2004/ "Linked In")
*   [](mailto:?body=https://aytosagunto.es/va/actualitat/inaugurada-una-exposicio-sobre-l-atemptat-de-l-11m-de-2004/)